CELEX: 32014D0397
Language: lv
Date: 2014-06-25 00:00:00
Title: 2014/397/ES: Komisijas Īstenošanas lēmums ( 2014. gada 25. jūnijs ), ar kuru atliek difetialona un difenakuma apstiprinājuma beigu termiņu to izmantošanai 14. produktu veida biocīdos  Dokuments attiecas uz EEZ

26.6.2014   
            
            
               LV
            
            
               Eiropas Savienības Oficiālais Vēstnesis
            
            
               L 186/111
            
         KOMISIJAS ĪSTENOŠANAS LĒMUMS
   (2014. gada 25. jūnijs),
   ar kuru atliek difetialona un difenakuma apstiprinājuma beigu termiņu to izmantošanai 14. produktu veida biocīdos
   (Dokuments attiecas uz EEZ)
   
      (2014/397/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 14. panta 5. punktu,
   tā kā:
   
               (1)
            
            
               Aktīvās vielas difetialons un difenakums tika iekļautas Eiropas Parlamenta un Padomes Direktīvas 98/8/EK (2) I pielikumā izmantošanai 14. produktu veida biocīdos, un saskaņā ar Regulas (ES) Nr. 528/2012 86. pantu tās uzskata par apstiprinātām atbilstīgi minētajai regulai, ievērojot specifikācijas un nosacījumus, kas noteikti minētās direktīvas I pielikumā.
            
         
               (2)
            
            
               Minēto vielu apstiprinājuma termiņš beigsies attiecīgi 2014. gada 31. oktobrī un 2015. gada 31. martā. Saskaņā ar Regulas (ES) Nr. 528/2012 13. panta 1. punktu ir iesniegti pieteikumi šo aktīvo vielu apstiprinājumu atjaunošanai.
            
         
               (3)
            
            
               Ņemot vērā konstatētos riskus un aktīvo vielu difetialona un difenakuma īpašības, kas tās var padarīt noturīgas, bioakumulatīvas un toksiskas vai ļoti noturīgas un ļoti bioakumulatīvas, šo vielu apstiprināšanas nolūkā ir jāizvērtē alternatīvas aktīvās vielas. Turklāt minēto īpašību dēļ šo aktīvo vielu apstiprinājumus var atjaunot tikai tad, ja ir pierādīts, ka ir ievērots vismaz viens no Regulas (ES) Nr. 528/2012 5. panta 2. punkta pirmajā daļā iekļautajiem nosacījumiem.
            
         
               (4)
            
            
               Komisija ir uzsākusi pētījumu par riska mazināšanas pasākumiem, ko var piemērot rodenticīdiem, kas iedarbojas kā antikoagulanti, lai ierosinātu pasākumus, kas ir vispiemērotākie ar šo aktīvo vielu īpašībām saistīto risku mazināšanai.
            
         
               (5)
            
            
               Minētais pētījums pašlaik tiek veikts, un pieteikuma iesniedzējiem, kuri vēlas atjaunot šo aktīvo vielu apstiprinājums, būtu jādod iespēja pētījuma rezultātus atspoguļot savos pieteikumos. Turklāt minētā pētījuma rezultāti būtu jāņem vērā, lemjot par apstiprinājuma atjaunošanu visiem rodenticīdiem, kas iedarbojas kā antikoagulanti.
            
         
               (6)
            
            
               Lai varētu vieglāk pārskatīt un salīdzināt visu rodenticīdu, kas iedarbojas kā antikoagulanti, riskus un ieguvumus, kā arī tiem piemērotos riska mazināšanas pasākumus, difetialona un difenakuma novērtēšana būtu jāatliek līdz brīdim, kad tiks iesniegts pēdējais pieteikums atjaunot apstiprinājumu pēdējam rodenticīdam, kas iedarbojas kā antikoagulants. Plānots, ka apstiprinājuma atjaunošanas pieteikumi pēdējiem rodenticīdiem, kas iedarbojas kā antikoagulanti, proti, brodifakums, varfarīns un varfarīnnātrijs, tiks iesniegti līdz 2015. gada 31. jūlijam.
            
         
               (7)
            
            
               Līdz ar to tādu iemeslu dēļ, kas nav atkarīgi no pieteikuma iesniedzējiem, difetialona un difenakuma apstiprinājuma termiņš varētu beigties, pirms ir pieņemts lēmums par to atjaunošanu. Tādēļ ir lietderīgi atlikt šo aktīvo vielu apstiprinājuma beigu termiņu, uz laika periodu, kas ir pietiekams, lai varētu izskatīt pieteikumus.
            
         
               (8)
            
            
               Izņemot apstiprinājuma beigu termiņu, šīm vielām vajadzētu saglabāties kā apstiprinātām, ņemot vērā specifikācijas un nosacījumus, kas izklāstīti Direktīvas 98/8/EK I pielikumā.
            
         
               (9)
            
            
               Šajā lēmumā noteiktie pasākumi ir saskaņā ar Biocīdo produktu pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Difetialona un difenakuma apstiprinājuma beigu termiņu to izmantošanai 14. produktu veida biocīdos atliek līdz 2018. gada 30. jūnijam.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Briselē, 2014. gada 25. jūnijā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 167, 27.6.2012., 1. lpp.
   
   
      (2)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).